<classify> WAZIRI wa Kilimo, Dk Charles Tizeba amelitaka Jeshi la Polisi mkoani Singida kufanya utafi ti upya kuhusu chanzo cha ajali iliyosababisha vifo vya papo hapo vya wafanyakazi watano wa wizara hiyo juzi.Akizungumza wakati wa kuaga marehemu hao jijini hapo jana, mbele ya ndugu wa marehemu, watumishi wa wizara pamoja na wananchi, Waziri Tizeba alisema, ni vema polisi hao wakafanya utafiti mpya wa chanzo cha tukio hilo.Alisema, ni kweli dereva wa Abdallah Mshumbushi 53 wa gari la wizara hiyo aina ya Mitshubishi Pajero iliyowabeba wafanyakazi Stella Ossano 39, Esta Mutatembwa 36, Erasto Mhina 43 Charles Somi waliopoteza maisha katika ajali hiyo alikuwa akiyapita malori mawili, lakini hakuwa katika mwendo kasi.Alisema amefanya utafiti na kupata taarifa za ajali kutoka kwa wananchi wa kijiji cha Charii na kwa dereva Rubatwa Kamanzi wa lori mali ya Mount Meru lililogogana na gari la wizara ambaye yupo hospitalini Manyoni ambao wamethibitisha gari la wizara kutokuwa kwenye mwendo kasi.Alisema pia alisoma kwenye mitandao ya kijamii na kusikiliza maoni ya watu ambao baadhi wamemhukumu dereva huyo, lakini akasema ukweli ni kwamba dereva Mshumbushi aligongona na lori hilo si kwa sababu alikuwa kwenye mwendo kasi bali ni kutokana na lori husika kuhama kutoka upande wa kushoto wa barabara kwenda kulia.Katika hali ya kawaida haiwezekani kwamba dereva awe katika spidi 89 kwenye eneo la kutembea spidi 50, kwani umbali wa mita 200 kulikuwa na tuta, asingeweza kuwa katika spidi kali kiasi hicho katika muda mfupi huo, alisema Dk Tizeba.Alisema taarifa ya Kamanda wa Polisi wa Mkoa wa Singida, Sweetbert Njiwike kwamba ajali ilitokea kutokana na dereva Mshumbushi kutochukua tahadhari inayotakiwa kufanyiwa uchunguzi upya kutokana na kutoa hukumu bila kufanya uchunguzi wa kina.Alisema wafanyakazi hao walikuwa wakienda kufanya mazungumzo na maofisa wa Benki ya Maendeleo ya Afrika AfDB, hivyo vifo vyao vimeacha majonzi makubwa kwani walikuwa wataalamu waandamizi na walipikwa kwa muda mrefu ndani ya wizara hiyo.Pia Dk Tizeba alimtaka Katibu Mkuu wa wizara hiyo, Mathew Mtigumwe kusimamia kwa karibu na kwa haraka maslahi ya marehemu hao, na kuonya isitokee yeye kama waziri akapata taarifa za kuzungushwa kwa haki zao hizo.Kabla, Askofu wa Kanisa la Kiinjili la Kilutheri Tanzania KKKT, Dayosisi ya Dodoma Amon Kinyunyu akiaga miili hiyo alisema, watu wanatakiwa kutoomboleza wakijua wazi kwamba safari waliyopita marehemu hao ni safari ya wote. Shehe Mkuu wa Mkoa wa Dodoma, Mustapha Shaban akitoa salamu alisema: kila nafsi itaonja umauti, na kila binadamu ataondoka duniani kurudi kwa Muumba wake kwa namna yake, kwa upanga, ugonjwa na ajali kama hawa ndugu zetu.Katibu Mkuu Mtigumwe alisema wizara hiyo haijawahi kupoteza wafanyakazi wengi kiasi hicho kwa wakati mmoja tangu Uhuru Desemba 9, 1961, hivyo imepata pigo na wameacha pengo kubwa.Mkuu wa Mkoa wa Dodoma, Dk Binilith Mahenge akitoa salamu za mkoa aliipa pole wizara hiyo kutokana na kuondokewa na watendaji hao, ambao pia walikuwa msaada mkubwa kwa mkoa na akawataka waombolezaji wajue safari ya binadamu kurudi kwa Muumba inaanza wakati na sehemu yoyote ile.Wafanyakazi hao walipata ajali Oktoba 21, mwaka huu, saa asubuhi katika kijiji cha Njirii, wilayani Manyoni mkoani Singida ambapo wote walikufa papo hapo.  <topic>: KITAIFA 